15.7.2020 (Webnoviny.sk) – Približne 2,6-tisíca zamestnávateľov a 1,9-tisíca samostatne zárobkovo činných osôb (SZČO) bude môcť požiadať Sociálnu poisťovňu o odklad splatnosti poistného aj za júl tohto roka. Vyplýva to z novely nariadenia vlády o splatnosti poistného na sociálne poistenie v čase mimoriadnej situácie, ktorú v stredu schválila vláda.
Splatnosť júlového poistného na sociálne poistenie sa im posunie z augusta až na koniec tohto roka. Týka sa to zamestnávateľov a povinne poistených SZČO, ktorých obrat alebo príjem z podnikania klesol najmenej o 40 percent.
Odvody najneskôr do konca roka
Títo zamestnávatelia a SZČO pritom mohli požiadať o odklad splatnosti poistného aj za marec, máj a jún tohto roka s tým, že odvody za tieto mesiace zaplatia najneskôr do konca tohto roka. Poistné, ktoré platí zamestnanec, a odvádza ho jeho zamestnávateľ, je zamestnávateľ naďalej povinný odvádzať v pôvodných termínoch splatnosti.
"S cieľom zmiernenia ekonomických dopadov na odvádzateľov poistného v dôsledku krízovej situácie z dôvodu ochorenia COVID-19 sa navrhuje ďalší odklad odvedenia poistného pre povinne nemocensky poistenú a povinne dôchodkovo poistenú samostatne zárobkovo činnú osobu (SZČO) a poistného, ktoré platí zamestnávateľ, a to za obdobie júl 2020 do 31. decembra 2020," uvádza rezort práce a sociálnych vecí.
Odložené poistné až 300-tisíc eur
Ministerstvo práce predpokladá, že za júl tohto roka by celková suma odloženého poistného na sociálnom poistení u zamestnávateľov predstavovala zhruba 6,2 mil. eur. V prípade SZČO by celková suma odloženého poistného za júl mohla dosiahnuť 300-tisíc eur.
Vláda môže podľa zákona o sociálnom poistení stanoviť obdobie, za ktoré sa má platiť poistné na sociálne poistenie v inom ako v štandardnom termíne splatnosti, a tiež posunúť termín splatnosti tohto poistného. Umožňuje to novela zákona o sociálnom poistení, ktorú začiatkom apríla tohto roka schválil parlament v skrátenom legislatívnom konaní.
Viac k témam: COVID-19, Ekonomické dopady koronavírusu, odvody
Zdroj: Webnoviny.sk – Vláda schválila odklad odvodov aj za ďalší mesiac, chce zmierniť dopady koronavírusu © SITA Všetky práva vyhradené.